Covid-19 in SA: ‘Berei voor vir die ergste,’ sê DAArgieffoto ter illustrasie (Foto: Kamran Jebreili, AP) Die DA glo hoewel onnodige paniek nie gesaai moet word nie, Suid-Afrikaners wél vir die ergste behoort voor te berei noudat die gevreesde nuwe koronavirus, bekend as Covid-19, op tuisbodem aangemeld is. ’n Man (38) van KwaZulu-Natal het Woensdag positief vir Covid-19 getoets nadat hy en sy vrou Sondag vanuit Italië teruggekeer het. Siviwe Gwarube, die DA se skaduminister van gesondheid, het vanmiddag gedurende ’n debat oor die Covid-19 in die parlement gesê die gebreke in die land se gesondheidstelsel moet nou so spoedig moontlik aandag kry. “Dit is tyd vir beslissende en verenigde leierskap. As ons dit verkeerd hanteer, sál daar ’n verlies van lewens wees wat voorkom kon gewees het.” Gwarube het gedurende sy toespreek gesê Zweli Mkhize, minister van gesondheid, moet parlementslede inlig oor die nodige maatreëls wat getref word in verband met die toets, isolasie en behandeling van gevalle, veral by lughawens, hawens en grensposte. Die VF Plus het in ’n verklaring sy kommer oor veral grensposte uitgespreek. Philip van Staden, die VF Plus se woordvoerder vir gesondheid, meen daar is nie voldoende beheer oor die daaglikse toestroming van mense oor Suid-Afrika se grense nie en die land sal vinnig die voorbeeld van ander lande moet begin volg om sy grense toe te maak en te beskerm. Argieffoto ter illustrasie Volgens Van Staden kan mense ongesiens vanaf Botswana, Zimbabwe, Lesotho en Swaziland die grens na Suid-Afrika oorsteek. “Grensbeheer moet opgeskerp word. Strenger grensbeheer is nie ŉ manier om teen iemand te diskrimineer nie, maar om die veiligheid van Suid-Afrika se burgers te beskerm. Die lewensbedreigende gevaar van die virus is wesenlik en groot, en alle Suid-Afrikaners moet hande vat om die gevaar te stuit. Dit is nie goed genoeg om net die land se lughawens en hawens te beskerm nie,” sê Van Staden. Maroela Media het vroeër berig die Suid-Afrikaner wat positief vir die virus getoets het, het Sondag saam met ’n groep van tien mense in Suid-Afrika geland. Hy het Dinsdag dokter toe gegaan met simptome van koors, hoofpyn, ’n seer keel en ’n hoes. Hy én die dokter word tans tuis in kwarantyn gehou. Minstens 3 283 mense is reeds weens die virus dood en meer as 95 000 bevestigde gevalle aangemeld.